Document ID: 31988R0183

*****
ΚΑΝΟΝΙΣΜΟΣ (ΕΟΚ) αριθ. 183/88 ΤΗΣ ΕΠΙΤΡΟΠΗΣ
της 22ας Ιανουαρίου 1988
για τροποποίηση του κανονισμού (ΕΟΚ) αριθ. 1754/87 για τον καθορισμό του ενδεικτικού ανωτάτου ορίου εισαγωγής στην Ισπανία ορισμένων πατατών για σπορά για την περίοδο 1987/88
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 83,
Εκτιμώντας:
ότι, με τον κανονισμό (ΕΟΚ) αριθ. 3863/87 της Επιτροπής της 21ης Δεκεμβρίου 1987 σχετικά με την αναστολή της εκδόσεως των πιστοποιητικών «ΣΜΣ» για τις πατάτες για σπορά (1) έχει ανασταλεί η εν λόγω έκδοση μέχρι τις 31 Ιανουαρίου 1988, λαμβάνοντας υπόψη το γεγονός ότι υπήρχε κίνδυνος να ξεπερασθεί το ανώτατο όριο που καθορίστηκε από τον κανονισμό (ΕΟΚ) αριθ. 1754/87 της Επιτροπής (2), καθώς και το ενδεχόμενο να εκδηλωθούν σοβαρές διαταραχές της αγοράς·
ότι η κατάσταση της αγοράς επιτρέπει τώρα να αυξηθεί το ενδεικτικό ανώτατο όριο για ορισμένες ποικιλίες ώστε να επιτραπεί η υποβολή νέων αιτήσεων πιστοποιητικών για τις ποικιλίες αυτές· ότι πρέπει ως εκ τούτου να τροποποιηθεί ανάλογα ο κανονισμός (ΕΟΚ) αριθ. 1754/87 και να καταργηθεί το μέτρο σχετικά με την αναστολή της εκδόσεως των πιστοποιητικών ΣΜΣ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σπόρων προς Σπορά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 του κανονισμού (ΕΟΚ) αριθ. 1754/87, η ποσότητα των 17 818 τόνων αντικαθίσταται από την ποσότητα των 19 600 τόνων. Η συμπληρωματική ποσότητα που προκύπτει από την αύξηση του ενδεικτικού ανωτάτου ορίου για την περίοδο 1987/88 μπορεί να αποτελέσει αντικείμενο αιτήσεων πιστοποιητικών για τις ποικιλίες που εμφαίνονται στον ισπανικό εθνικό κατάλογο των ποικιλιών πατατών.
Άρθρο 2
Ο κανονισμός (ΕΟΚ) αριθ. 3863/87 καταργείται.
Άρθρο 3
Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Ιανουαρίου 1988.

Labels: 3
17
18